Diari Oficial de la Generalitat Valenciana


Sumari del DOGV 9595, del 15-05-2023 (2023/4993)

ORDRE 5/2023, de 8 de maig, de la Conselleria de Justícia, Interior i Administració Pública, per la qual es regula l'obligatorietat i tipologia de cartells informatius per a locals d'oci.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/05/08/5/dof/vci/html**

### Dades del document

Número de DOGV
:   9595

Data del DOGV
:   15-05-2023

Secció del DOGV
:   I. DISPOSICIONS GENERALS

Número del document
:   2023/4993


Data del document
:   08-05-2023

Organisme emissor
:   Conselleria de Justícia, Interior i Administració Pública

Tipus de document
:   Ordre

Descriptors 

:   * Conselleria de Justícia, Interior i Administració Pública
    * turisme
    * indústria hotelera
    * legislació

ORDRE 5/2023, de 8 de maig, de la Conselleria de Justícia, Interior i Administració Pública, per la qual es regula l'obligatorietat i tipologia de cartells informatius per a locals d'oci. [2023/4993]  
Preàmbul  
  
L'article 20 de la Llei 14/2010, de 3 de desembre, d'espectacles, activitats recreatives i establiments públics assenyala que «1. Els establiments públics que establisquen límit d'edat per a l'accés a aquests, condicions particulars d'admissió, normes particulars o instruccions d'ús, limitacions de consum de tabac, venda d'alcohol i tabac, així com altres qüestions equivalents, hauran d'informar d'aquestes qüestions mitjançant l'exposició d'un o diversos cartells indicatius situats, en tot cas, en lloc visible i fàcilment llegible des de l'exterior. 2. També requeriran cartell o cartells informatius l'horari d'obertura i tancament, l'existència de fulls de reclamacions i les dades identificatives de l'establiment a l'efecte de reclamacions o peticions d'informació. 3. Les característiques d'aquests cartells es determinaran per norma reglamentària».  
Del tenor literal d'aquest precepte es dedueix que estem davant un contingut obert («altres qüestions equivalents») no sols referit a la tipologia dels cartells expressament regulats sinó a altres aspectes que poden vincular-se o relacionar-se amb aquells. De la mateixa manera, és evident l'apel·lació a un desenvolupament reglamentari que dote de sentit la previsió normativa.  
La norma que regula el concret supòsit legal del citat article 20 és el Reglament aprovat per Decret 143/2015, d'11 de setembre, del Consell, en el títol XI del qual es regulen «els cartells i altres mitjans d'informació». No obstant això, aquest reglament no té per què ser l'únic que desenvolupe la previsió normativa, ja que del contingut obert d'aquest precepte pot derivar-se qualsevol altra obligació en matèria de cartells informatius que, al seu torn, demandarà una nova norma reglamentària que el dote de contingut.  
En aquest context, els cartells previstos en la present norma no són substitutius sinó complementaris de la llicència d'obertura prevista, entre altres, en l'article 15 de la Llei 14/2010. Això és, la informació que es plasma en aquells té per objecte facilitar la identificació de l'activitat legalment autoritzada de manera que quede indubtable quin és l'objecte del local, que aquest està degudament autoritzat i que tinga, en tot cas, els permisos i garanties oficials.  
D'altra banda, la present ordre es justifica d'acord amb els principis establits en l'article 129.1 de la Llei 39/2015, d'1 d'octubre, del procediment administratiu comú de les administracions públiques, això és, els principis de necessitat, eficàcia, proporcionalitat, seguretat jurídica, transparència i eficiència.  
En el primer lloc, resulta apropiat que una norma preveja un conjunt de deures que coadjuven a la seguretat legal i fàctica dels locals oberts a la pública concurrència. Uns deures que complementen i completen la tinença d'una llicència a través d'una publicitat visible i comprensible per a tots els interessats.  
Així mateix, la present ordre és una norma sectorial que, atesos els drets i obligacions de les persones usuàries i titulars permet divulgar informació útil per a la ciutadania en identificar, sense cap gènere de dubtes, que el local està obert amb totes les garanties legals i amb tots els requisits de seguretat tant tècnica com jurídica.  
Finalment, aquesta norma evita incorporar obligacions que excedisquen del seu marc específic a l'efecte d'eludir conseqüències que repercutisquen en altres regulacions al mateix temps que s'assegure, per raons òbvies, un àmbit de certesa indubtable per a tots els seus destinataris.  
Per tot això, d'acord amb el que s'indica en l'article 28.e de la Llei 5/1983, de 30 de desembre, del Consell, en relació amb l'article 20 de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, oïda la Comissió d'Espectacles Públics i Activitats Recreatives de la Comunitat Valenciana, atés l'informe de l'Advocacia de la Generalitat, d'acord amb el Consell Jurídic Consultiu de la Comunitat Valenciana,  
  
ORDENE  
  
Article 1. Objecte i àmbit d'aplicació  
1. És objecte d'aquesta ordre la previsió normativa de cartells informatius d'activitat per a determinats establiments públics.  
2. Aquest reglament s'aplicarà als establiments públics situats en l'àmbit territorial de la Comunitat Valenciana.  
  
  
CAPÍTOL ÚNIC  
Dels cartells informatius d'activitat d'establiments públics  
  
Article 2. Obligació del cartell informatiu  
1. Tindran l'obligació de tindre exposat el cartell d'activitat els següents establiments públics esmentats en l'epígraf 2.7 del Catàleg de l'annex de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics:  
  
a) Sales de festes.  
b) Discoteques.  
c) Sales de ball.  
d) Pubs.  
2. Així mateix, també hauran d'exposar el referit cartell els establiments següents:  
a) Cafés teatre.  
b) Cafés concert.  
c) Cafés cantant.  
d) Salons de banquets.  
3. Els establiments a què es refereix aquesta obligació hauran de tindre llicència d'obertura o document equivalent d'acord amb el que es preveu en la Llei 14/2010.  
  
Article 3. Model del cartell informatiu  
1. El model de cartell informatiu serà el que estableix l'annex d'aquesta ordre. En aquest sentit, el cartell haurà de contindre, sobre fons de color blanc en planxa metàl·lica, de fusta o metacrilat, el logotip de la Generalitat segons model oficial, la indicació de l'activitat prevista en la llicència d'obertura, la lletra o lletres que identifiquen aquesta activitat en color roig, el número de la llicència, referència cadastral, màxim de decibels autoritzats i l'ajuntament de la localitat corresponent.  
  
2. Les sigles a què es refereix l'apartat anterior són les següents:  
Per a sales de festes: SF.  
Per a discoteques: D.  
Per a sales de ball: SB.  
Per a pubs: P.  
Cafés teatre, cafés concert i cafés cantant: CC.  
Salons de banquets: SBQ.  
3. Les dimensions mínimes del cartell seran 30 centímetres d'alt per 20 centímetres d'ample i haurà de ser perfectament llegible.  
  
Article 4. Elaboració i ubicació del cartell informatiu  
1. El cartell informatiu serà elaborat per les persones titulars o prestadores de l'establiment d'acord amb les indicacions previstes en aquesta ordre.  
2. El cartell haurà d'estar col·locat a la façana de l'establiment en un lloc fàcilment visible i recognoscible pròxim a l'entrada principal.  
  
  
Article 5. Llengua del cartell informatiu  
El cartell informatiu haurà d'estar redactat en les dues llengües oficials de la Comunitat Valenciana.  
  
Article 6. Control dels cartells informatius  
1. Correspondrà als ajuntaments en el terme municipal dels quals es troben els establiments verificar la col·locació dels cartells regulats en aquesta ordre.  
2. L'incompliment de l'obligació prevista en aquesta ordre per part dels establiments públics donarà lloc a exigència de la corresponent responsabilitat d'acord amb el que estableix la Llei 14/2010.  
  
DISPOSICIÓ ADDICIONAL  
  
Única. Clàusula de no despesa  
L'aplicació i desplegament d'aquest reglament no podrà tindre incidència en la dotació de tots i cadascun dels capítols de despesa assignada a les conselleries o òrgans administratius competents en la matèria i, en tot cas, haurà de ser atés amb els seus mitjans personals i materials.  
  
  
DISPOSICIÓ TRANSITÒRIA  
  
Única. Termini  
Els establiments obligats a tindre el cartell d'activitat regulat en la present ordre tindran un termini de tres mesos des de l'entrada en vigor per al compliment de l'esmentada obligació.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 8 de maig de 2023  
  
La consellera de Justícia, Interior i Administració Pública,  
GABRIELA BRAVO SAESTANISLAO


Còpia Permalink ELI